খালেদ মিশাল
খালিদ মিশাল (আরবি: خالد مشعل, প্রতিবর্ণীকৃত: Khalid Mishal) জন্ম ২৮ মে ১৯৫৬) একজন ফিলিস্তিনি রাজনৈতিক নেতা যিনি স্বাধীনতাকামী সংগঠন হামাসের প্রাক্তন প্রধান। ১৯৮৭ সালে হামাস প্রতিষ্ঠার পর মিশাল সংগঠনের কুয়েতি শাখার নেতা হন। ১৯৯২ সালে তিনি হামাসের পলিটব্যুরোর প্রতিষ্ঠাতা সদস্য এবং এর চেয়ারম্যান হন। ২০০৪ সালের বসন্তে ইসরায়েল শেখ আহমেদ ইয়াসিন এবং তার উত্তরসূরি আবদেল আজিজ আল-রানতিসি উভয়কেই হত্যা করার পরে তিনি হামাসের স্বীকৃত প্রধান হন। তার নেতৃত্বে হামাস ২০০৬ সালে ফিলিস্তিনি আইনসভা নির্বাচনে সংখ্যাগরিষ্ঠ আসনে জয়লাভ করে বিশ্বকে হতবাক করে দেয়। ২০১৭ সালে মেয়াদ শেষ হওয়ার পর হামাসের পলিটব্যুরো চেয়ারম্যানের পদ থেকে সরে দাঁড়ান মিশাল। ১৯৬৭ সালের ৬ দিনের যুদ্ধের সময় থেকে তিনি নির্বাসনে রয়েছেন।